Komission kertomus - Viides kertomus rahoituspalveluiden toimintasuunnitelman edistymisestä - Yhdentyneet Euroopan rahoitusmarkkinat - Euroopan on toimittava nopeasti /* KOM/2001/0712 lopull. */





KOMISSION KERTOMUS - Viides kertomus rahoituspalveluiden toimintasuunnitelman edistymisestä - Yhdentyneet Euroopan rahoitusmarkkinat - Euroopan on toimittava nopeasti Johdanto Kesäkuussa 2001 komissio katsoi, että rahoitusmarkkinoiden yhdentyminen eteni yleisesti ottaen hyvää vauhtia [1]. Hiukan tämän jälkeen on kuitenkin ollut tapauksia, joiden perusteella voidaan kysyä, onko todellinen poliittinen tahto riittävä, jotta Eurooppa-neuvoston rahoituspalveluiden toimintasuunnitelmassa asettamat määräajat voidaan saavuttaa vuonna 2005 (arvopaperimarkkinoiden osalta vuonna 2003). Jos yksittäisiä toimenpiteitä ei onnistuta toteuttamaan määräajassa, tämä uhkaa myös kokonaisaikataulua. Taloudellinen ympäristö on jo todettu edistymisen kannalta vaikeaksi, mutta viivästymiset lisäisivät kustannuspaineita EU:n edelleen hajanaisen rahoitussektorin yhdistämiseksi. [1] Neljäs kertomus: Rahoituspalvelut - poliittiset haasteet, kesäkuu 2001 KOM(2001)286 lopullinen. Rahoituspalvelujen työryhmässä kokoontuvat Ecofin-ministereiden henkilökohtaiset edustajat ovat avustaneet FSAP:n täytäntöönpanosta nyt annettavan viidennen kertomuksen valmistelussa. Kertomuksen kolme keskeistä viestiä Ecofin-neuvostolle ovat: - Yhdentynyt Euroopan rahoitussektori on edelleen kasvun ja työllisyyden moottori. Se voi myös toimia suojana volatiliteettia vastaan ja tuoda vakautta nyt vallitseviin epävakaisiin taloudellisiin olosuhteisiin. - Edellisen kertomuksen jälkeen on tapahtunut merkittävää edistystä. Mutta toimintasuunnitelman toteuttaminen sovitussa määräajassa ja Ecofin- ja Eurooppa-neuvoston poliittisten julkilausumien mukaisesti herättää huolta. - Tarvitaan laaja ja kriittinen väliaikakatsaus siitä, mitä on saavutettu, mitä hyötyä yhdentymisestä on, ja mitä on vielä tehtävä. Sen jälkeen tarvitaan poliittisia päätöksiä. Euroopan rahoitussektorin yhdentyminen on entistäkin tärkeämpää Ensinnäkin vakauttavana tekijä Ylimääräinen Eurooppa-neuvosto, joka kokoontui Yhdysvalloissa 11. syyskuuta sattuneiden traagisten tapahtumien jälkeen Brysselissä 21. syyskuuta 2001 totesi, että talouden hidastuminen oli ennakoitua suurempaa mutta korosti, että "yhteisen rahan ansiosta euroalueen maat ovat suojassa valuuttakurssien muutoksen aiheuttamilta häiriöiltä". Yhdentyneet rahoituspalvelumarkkinat ovat edellytys, jotta eurosta saadaan täysi hyöty ja varmistetaan EU:n rahoitusalan kestävä vakaus ja kilpailukyky. Volatiliteetista huolimatta sekä maailmanlaajuiset että Euroopan rahoitusmarkkinat ovat reagoineet kypsällä tavalla. Tämä on lisännyt riskien välttämistä, mahdollisesti vähentänyt markkinoiden syvyyttä ja johtanut suurempiin osto- ja myyntihinnan eroihin. Yhdysvaltain keskuspankin, Euroopan keskuspankin ja muiden keskuspankkien tiivis ja nopea yhteistyö on varmistanut rahoitusmarkkinoiden likviditeetin ja toiminnan. Osakemarkkinat kärsivät aluksi suurista menetyksistä, jotka on saatu takaisin. Laskusuhdanteen vaikutus osakemarkkinoihin herättää erityistä huolta vakuutusalalla, koska kyseisellä alalla osakkeet muodostavat huomattavan osan sijoituksista (30 %). Osakkeiden hinnan laskun ja syyskuun 11. päivän tapahtumista seuraavien korvausvaatimusten tarkka vaikutus ei ole vielä selvinnyt (arviot vaihtelevat 20 miljardista 80 miljardiin dollariin). Sääntelyviranomaiset ovat pyrkineet ehkäisemään vaikutusten leviämistä yhteisin toimenpitein. Hidastuneen talouskasvun ja rahoitussektorin mahdollisen haavoittuvuuden yhteisvaikutus edellyttää kuitenkin jatkuvaa valppautta sen varmistamiseksi, että mahdolliset seurausvaikutukset hoidetaan toiminnan vakautta vaalien ja vastuullisesti. Toimintasuunnitelma sisältää useita tärkeitä toimenpiteitä, jotka toteuttamalla voidaan vastata suoraan epävarmuuden ja heikentyneiden talousnäkymien aiheuttamiin haasteisiin. Rahoituspalveluyrityksille rahoituksen kestävyys on edelleen keskeistä - nyt on entistä tärkeämpää, että pankkien, sijoituspalveluyritysten ja vakuutusyhtiöiden toimintaa säännellään vahvoilla toiminnan vakautta koskevilla säännöillä, joissa otetaan huomioon niiden todelliset riskit. Riittävät varaukset, varannot ja riskinhallintatoimet ovat tärkeitä, jotta selvitään vaikeista ajoista. On ensisijaisen tärkeää päästä poliittiseen yksimielisyyteen vakuuksista annetusta direktiivisehdotuksesta, jotta voidaan ottaa luottojen laadun mahdollinen lasku ja kasvava riskiin vaikutusten leviämisestä huomioon. Yksimielisyys voidaan saavuttaa ennen vuoden loppua. Ensi vuoden alkupuolella komissio antaa tiedonannon selvitysjärjestelmistä (clearing and settlement). Siinä tutkitaan rahoitusjärjestelmän vakauden kannalta, kuinka voidaan parantaa tehokkuutta EU:ssa ja tähän liittyviä seikkoja. Eri alojen valvonta- ja sääntelyviranomaiset unionissa suunnittelevat EU:n tasolla mahdollisesti tarvittavia toimia. Sääntelyviranomaisten pyöreän pöydän foorumi huolehtii valvonta- ja sääntelykomiteoiden välisestä koordinoinnista varmistaakseen, että useampaa kuin yhtä alaa koskevat asiat käsitellään johdonmukaisesti ja tehokkaasti. [2] [2] Komissio perusti epävirallisen sääntelyviranomaisten pyöreän pöydän foorumin vuoden 2000 alussa vastatakseen talous- ja rahoituskomitean kehotukseen vahvistaa alat ylittävää yhteistyötä kansainvälisellä tasolla ja edistää valvonta- ja sääntelyviranomaisten välistä tiedonvaihtoa eri aloilla. Foorumissa kokoontuvat EU:n rahoitusalan valvonta- ja sääntelykomiteoiden puheenjohtajat: pankkialan neuvoa-antava komitea, EKP:n pankkialan valvontakomitea, pankkialan valvontaviranomaisten yhteydenpitoryhmä, vakuutuskomitea, vakuutusalan valvontaviranomaisten konferenssi, Euroopan arvopaperikomitea, Euroopan arvopaperimarkkinoiden sääntelyviranomaisten komitea. Viimeaikaiset tapahtumat osoittavat, että Euroopan rahoitusalan yhdentyminen on nyt entistä tärkeämpää kasvun ja työllisyyden moottorina, suojana markkinoiden epävakaisuutta vastaan ja taloutta vakauttavana tekijänä. [3] Terve ja vakaa sääntely-ympäristö EU:ssa on myös keskeisen tärkeä, jotta selvittäisiin laajenneessa unionissa mahdollisesti esiintyvistä vakausriskeistä. [3] Komissio on kehittämässä rahoitusalan indikaattoreita parantaakseen toimintasuunnitelman seurantaa. Indikaattoreissa keskitytään yhdentymis- ja tehokkuussuuntausten määrälliseen arviointiin EU:n rahoitusmarkkinoilla, ja niitä käytetään tulevan politiikan kehittämiseen. Arviot valmistunevat lähikuukausien aikana. Toiseksi: terrorismin vastaisessa taistelussa Hyökkäykset Yhdysvaltoja vastaan vaativat keskitettyjä ja tehostettuja toimenpiteitä kaikilla tasoilla terrorismia vastaan. Terroristeilta on vietävä mahdollisuudet toimintansa rahoittamiseen. Rahanpesun torjuntaa koskeva lainsäädäntö onkin ensisijainen tavoite sekä EU:n tasolla että maailmanlaajuisesti. Ecofin-neuvostossa sekä laajennetun neuvoston (Ecofin ja JAI) kokouksessa 16. lokakuuta saavutettu yksimielisyys rahanpesudirektiivistä ja ehdotuksen hyväksyminen yhteispäätösmenettelyssä Euroopan parlamentin kanssa ovat tämän osalta keskeisiä saavutuksia. Tunnistus- ja raportointivaatimusten laajentaminen on keskeinen osa unionin sitoutumista rikollisuuden ja terrorismin rahoittamisen estämiseen. Poliittinen yksimielisyys ehdotetusta markkinoiden väärinkäyttöä koskevasta direktiivistä voidaan saavuttaa ennen vuoden loppua. Direktiivi varmistaa, että rahoitusmarkkinat suojataan sisäpiirikaupoilta ja markkinoiden manipuloinnilta. Laajennetun neuvoston (Ecofin ja JAI) kokouksessa 16. lokakuuta kehotettiin komissiota esittämään vuoden loppuun mennessä lopullinen raportti rajatylittävän käteisrahaliikenteen seurannasta. Rahanpesun vastaisen toimintaryhmän tukeminen kaikilla tasoilla on asetettu etusijalle. Toimintaryhmän toimeksiantoa ja sen antaman 40 suosituksen soveltamisalaa on laajennettu. Lieventämällä pankkisalaisuutta koskevaa lainsäädäntöä ja lisäämällä oikeushenkilöiden seurattavuutta voidaan päästä kiinni terroristien jättämiin jälkiin ja seurata niitä paljon nykyistä nopeammin ja tehokkaammin. Kolmanneksi: jotta kohta tapahtuva euroseteleiden ja -kolikoiden käyttöönotto voidaan hyödyntää täysimääräisesti Gentissä 19. lokakuuta kokoontunut Eurooppa-neuvosto antoi euroseteleiden ja -kolikoiden käyttöönoton valmistelusta julkilausuman, joka perustui komission arviointiraporttiin. Eurooppa-neuvosto korosti euroseteleiden ja -kolikoiden käyttöönoton historiallista merkitystä ja hyötyä, joka siitä koituu Euroopan kansalaisille ja yritysmaailmalle. Eurooppa-neuvosto totesi tyytyväisenä, että valmistautuminen on hallinnassa vaikkakin huomiota on vielä kiinnitettävä joihinkin kysymyksiin. Rajatylittävien maksujärjestelmien toimintaa on parannettava ja niiden kustannuksia pienennettävä. Rajatylittävät euromääräiset maksut ovat tällä hetkellä paljon kalliimpia kuin kotimaan maksut. [4] Eurooppa-neuvosto pyysikin Ecofin-neuvostoa hyväksymään ennen Laekenin Eurooppa-neuvostoa komission ehdotuksen asetukseksi rajatylittävien euromääräisten maksujen hintojen alentamiseksi. Ehdotetun asetuksen avulla Euroopan kansalaiset voivat suorittaa ulkomaan maksuja yhtä helposti ja yhtä halvalla kuin kotimaisia maksuja. [4] Pankkimaksut: komission uuden tutkimuksen avainlukuja, MEMO/01/294, 20. syyskuuta 2001, osoitteessa http://europa.eu.int/comm/internal_market/en/finances/payment/directives/index.htm. Kaikkia koskevien yhtenäismarkkinoiden luominen edellyttää kuitenkin lisää poliittisia toimenpiteitä. Kuluttajansuojaa on vahvistettava ja rajatylittävää kauppaa yksinkertaistettava. Ecofin-neuvosto on jo hyväksynyt rahoituspalvelujen rajatylittävää sähköistä kauppaa koskevan strategian. [5] Komissio kehittää tiiviissä yhteistyössä jäsenvaltioiden kanssa yhtenäisille rahoituksen vähittäismarkkinoille uutta kokonaissuunnitelmaa, joka kattaa seuraavat kolme aluetta: [5] Rahoituspalvelujen työryhmän raportti Ecofin-neuvostolle 7. toukokuuta 2001. - Lähentämisohjelma, joka kattaa sekä sopimusvelvoitteita että sopimuksen ulkopuolisia velvoitteita koskevat säännöt. Näin tarjotaan kuluttajille laadukasta ja vertailukelpoista tietoa. Rahoituspalveluiden etämyyntiä koskevan direktiiviehdotuksen hyväksyminen on tärkeä osa yhdenmukaisuuden varmistamista. Direktiivi on yhdessä sähköistä kaupankäyntiä ja rahoituspalveluja koskevan komission tiedonannon [6] kanssa vähittäisrahoituspalvelujen Internet-kauppaa koskevan politiikan kulmakivi. [6] Komission tiedonanto neuvostolle ja Euroopan parlamentille - Sähköinen kaupankäynti ja rahoituspalvelut, Bryssel 7. helmikuuta 2001, KOM(2001) 2001 lopullinen. - Kohdistetut toimenpiteet, joilla lisätään kuluttajien luottamusta rajatylittävään riitojen ratkaisuun ja Internet-maksuihin. Näin parannetaan turvallisuutta ja kuluttajien oikeusvarmuutta heidän suorittaessaan sähköisiä maksuja unionissa. - Vastaanottavan maan ja tarjoajan sijoittautumismaan viranomaisten välisen valvontayhteistyön tehostaminen. Tätä varten komissio - toteuttaa sähköistä kaupankäyntiä ja rahoituspalveluja koskevassa komission tiedonannossa mainitun analyysin auttaakseen jäsenvaltioita ja palveluntarjoajia ja varmistaakseen sähköistä kauppaa koskevan direktiivin noudattamisen sekä - tarjoutuu tarkistamaan ja ajantasaistamaan kulutusluotoista annettua direktiiviä (luultavasti vuoden 2001 lopussa). Helmikuussa hyväksytty petostentorjunnan toimintasuunnitelma [7] auttaa sekin lisäämään yleistä luottamusta rajatylittäviä maksujärjestelmiä kohtaan ja auttaa kehittämään sähköistä kauppaa. Rajatylittävissä maksutapahtumissa käytettäviin kortteihin ja muihin maksuvälineisiin liittyvät petokset ja väärennökset ovat kasvava ongelma. Rahassa mitattuna petosten määrä on EU:ssa vuosittain arviolta 600 miljoonaa euroa. Toimintasuunnitelman painopiste on maksuvälineiden teknisen ja oikeudellisen varmuuden parantaminen, tiedonvaihto sekä kaikkien asianomaisten koulutus. [7] Komission tiedonanto neuvostolle, Euroopan parlamentille, Euroopan keskuspankille, talous- ja sosiaalikomitealle ja Europolille - Muihin maksuvälineisiin kuin käteisrahaan liittyvien petosten ja väärennysrikosten torjunnasta, KOM(2001)11 lopullinen. Merkittävää edistystä on tapahtunut Sisämarkkinaneuvoston 27. syyskuuta saavuttama poliittinen yksimielisyys etämyyntiä koskevasta direktiivistä oli merkittävä läpimurto kuluttajille tarkoitettujen yhdentyneiden rahoitusmarkkinoiden luomisessa. Se täydentää sähköistä kauppaa koskevaa direktiiviä, joka tulee voimaan ensi vuoden tammikuussa. Unionin rahanpesun vastaisen politiikan vahvistamiseksi tarkoitetun rahanpesun vastaisen direktiivin lopullinen hyväksyminen merkitsi sekin merkittävää edistystä. Eurooppa-yhtiötä koskeva säännös, joka hyväksyttiin virallisesti 8. lokakuuta 2001, on uusi askel kohti yhdentyneitä EU:n rahoitusmarkkinoita, ja tarjoaa yhtiöille vapaaehtoisen oikeudellisen rakenteen, jonka avulla ne voivat järjestää toimintansa yleiseurooppalaisen oikeusperustan mukaisesti. Yhteissijoitusyrityksiä ja vakuutusyhtiöiden solvenssimarginaalia I koskevat direktiivit annetaan virallisesti lähiaikoina. Neuvoston puheenjohtajavaltio pyrkii poliittiseen yksimielisyyteen ehdotetusta vakuutusedustajia koskevasta direktiivistä sisämarkkinaneuvostossa 26. marraskuuta. Mitä tulee viisaiden raportissa [8] annettuihin ehdotuksiin, peruskomitearakenne on nyt valmis. Komiteoilla on tärkeä tehtävä avustaa komissiota sen pannessa täytäntöön toimintasuunnitelman eri osia. [8] Alexandre Lamfalussyn johtaman viisaiden komitean 15. helmikuuta 2001 julkaistu loppuraportti on saatavilla osoitteessa http://europa.eu.int/comm/internal_market/en/finances.htm. Toimintasuunnitelmaan sisältyvien 42 toimenpiteen täytäntöönpanon edistymisestä löytyy nyt yksityiskohtainen ja säännöllisesti ajantasaistettava selvitys Internetistä. [9] Yleisemmällä tasolla tämän kertomuksen kuvio 1 osoittaa, että 25 toimintasuunnitelman toimenpidettä valmistuu joulukuun puoleenväliin mennessä. Yhdeksän näistä ovat säännöksiä, jotka neuvosto ja Euroopan parlamentti ovat virallisesti hyväksyneet. [10] Loput 16 ovat päätöksiä, tiedonantoja, suosituksia ja kertomuksia. [11] Komissio valmistelee kahdeksaa muuta toimintasuunnitelman mukaista toimenpidettä. Kuusi näistä on säädösehdotuksia, kuten pankkien ja sijoituspalveluyritysten pääomavaatimusten ajantasaistaminen ja sijoituspalveludirektiivin tarkistaminen (molempia odotetaan ensi vuonna). [9] http://europa.eu.int/comm/internal_market/en/finances/actionplan/index.htm [10] Direktiivit yhteissijoitusyrityksistä, vakuutusyhtiöiden solvenssimarginaalista I, rahanpesusta, pankkien ja vakuutusyhtiöiden rakenneuudistuksesta, sähköisestä rahasta, 4. ja 7. yhtiöoikeudellisen direktiivin muutoksista, tietojenvaihdosta kolmansien maiden kanssa ja säädös eurooppayhtiöstä. [11] Esimerkiksi komission suositukset asuntoluottojen markkinoinnista ja tilintarkastuskäytännöistä, tiedonanto sähköisestä kaupankäynnistä ja rahoituspalveluista sekä komission päätös EU:n arvopaperikomitean perustamisesta. Kuvio 1 Toimintasuunnitelman täytäntöönpano >VIITTAUS KAAVIOON> Mutta vielä on ongelmiakin Merkittävä takaisku koettiin vähän aikaa sitten, kun Euroopan parlamentti - 12 vuoden neuvottelujen jälkeen - hylkäsi sovittelumenettelyssä ehdotuksen direktiiviksi yritysostotarjouksista. Direktiivi oli tarkoitettu ennen kaikkea suojelemaan vähemmistöosakkaita vihamielisiltä ostotarjouksilta, ja Eurooppa-neuvosto piti direktiiviä tärkeänä osana rahoitusalan yhtenäismarkkinoiden luomista. Komissio esittää ensi vuonna tarkistetun ehdotetun saatuaan neuvoja hiljattain perustetulta korkean tason asiantuntijaryhmältä. [12] [12] Komissio perustu yhtiöoikeuden korkean tason asiantuntijoiden ryhmän syyskuussa 2001. Lisätietoja ryhmästä saa osoitteesta http://europa.eu.int/comm/internal_market/en/finances.htm Toinen ongelma on se, että eläkerahastoja koskevan direktiivin suhteen ei ole tapahtunut neuvostossa edistystä. Komissio antoi ehdotuksen viime vuoden lokakuussa ja toimintasuunnitelman mukaan direktiivi on tarkoitus antaa vuoteen 2002 mennessä. Parlamentin ensimmäinen käsittely päättyi heinäkuussa. Edellisessä edistymisraportissa esiin tuodut vaikeat kysymykset ovat kuitenkin vielä ratkaisematta: (i) direktiivin soveltamisala, (ii) määrälliset/laadulliset sijoitussäännöt, (iii) vakuutustekninen vastuuvelka ja (iv) rajatylittävä jäsenyys. Edistystä on tapahduttava, jotta varmistetaan poliittinen yksimielisyys määräaikaan eli vuoteen 2002 mennessä. Kolmas huolenaihe liittyy kolmeen säännökseen, jotka Eurooppa-neuvosto on nimennyt rahoituspalvelujen alalla kaikkein keskeisimmiksi: direktiivit esitteistä, finanssiryhmittymistä, ja ehdotettu asetus kansainvälisistä tilinpäätössuosituksista. Edistystä tarvitaan myös kolmen muun toimintasuunnitelman toimenpiteen suhteen: vakuutusedustajat, säästöjen verottaminen ja markkinoiden väärinkäyttö. Kuviossa 2 esitetään komission, parlamentin ja jäsenvaltioiden edistymisvaiheet ja määräajat kyseisten toimenpiteiden hyväksymiselle ja täytäntöönpanolle sekä tulossa olevat lakiehdotukset, joilla ajantasaistetaan pankkien ja sijoituspalveluyritysten pääomavaatimuksia koskevia direktiivejä ja sijoituspalveludirektiiviä. Aikajana kuvaa rahoituspalvelujen toimintasuunnitelmassa esitettyjen yksittäisten toimenpiteiden toteuttamisaikataulua ihannetapauksessa. Kuvio 2 osoittaa, kuinka paljon tulevien puheenjohtajavaltioiden on ponnisteltava konkreettisten tulosten saavuttamiseksi. >VIITTAUS KAAVIOON> Kuvio 2 Toimintasuunnitelman täytäntöönpanon vaiheet ja määräajat Toimintasuunnitelmaa on tehostettava nyt kun ollaan puolivälissä Jos täytäntöönpanossa ei jatkossakaan edistytä, tämän voidaan katsoa uhkaavan tulevien Eurooppa-neuvostojen poliittisten julkilausumien uskottavuutta. Toimintasuunnitelma laadittiin toukokuussa 1999. Suurin osa lainsäädäntöhankkeista olisi hyväksyttävä vuoden 2002 loppuun mennessä, jos ne aiotaan toteuttaa sovituissa määräajoissa, joita monet aikoinaan kritisoivat kunnianhimon puutteesta. Komissio aloittaa ensi helmikuussa eli suunnitelman puolivälissä tarkastelun, jota käytetään perustana korkean tason poliittiselle uudelleensitoutumiselle toimintasuunnitelmaan. Tarkastelussa arvioidaan, kuinka pitkälle on päästy, pyritään vahvistamaan yhdentyneen rahoitusalan keskeinen merkitys Euroopan kilpailukyvylle ja kasvulle, varmistetaan kaikkien toimielinten mahdollisimman korkean tason sitoutuminen toimintasuunnitelman tavoitteiden saavuttamiseen ja asetetaan selvät prioriteetit ja sitoumukset, jotka ovat tarpeen toimintasuunnitelman keskeisten ehdotusten toteuttamiseksi määräajassa. Euroopan parlamentin, jäsenvaltioiden ja markkinaosapuolten tukea, osallistumista ja sitoutumista on vahvistettava Barcelonan Eurooppa-neuvostossa maaliskuussa korostamalla keskeistä merkitystä, joka EU:n yhdentyneellä rahoitusalalla voi olla Lissabonissa asetettujen talousuudistustavoitteiden saavuttamisessa. Päätelmät Yhdentyneet rahoitusmarkkinat ovat varsinkin nyt, kun talousnäkymät huononevat, enemmän kuin koskaan kasvun ja työllisyyden moottori ja rahoituksen vakauden tukipilari, josta hyötyvät EU:n kansalaiset ja yritykset. Toimintasuunnitelman toteuttamisessa on jo edistytty huomattavasti Belgian puheenjohtajakaudella; alkuperäisestä 42 toimenpiteestä 25 on toteutettu. Nykyinen edistymisvauhti aiheuttaa kuitenkin todellista huolta, mikäli toimintasuunnitelma aiotaan toteuttaa sovitussa määräajassa. Ecofin-neuvoston ja Eurooppa-neuvoston toistuvat ja yksiselitteiset poliittiset julistukset on nyt muutettava selviksi sopimuksiksi ja niitä on tuettava todellisella poliittisella edistymisellä. Jollei poliittisesti ja teknisesti toteuttamiskelpoisia ratkaisuja löydetä asetetussa määräajassa, tämä merkitsee EU:lle poliittista ja taloudellista epäonnistumista. Euroopan parlamentin ja neuvoston osalta edistymistä koskevat määräajat ovat yhtä tiukat. Ensi vuoden loppuun mennessä on hyväksyttävä 10 lainsäädäntöehdotusta, jotta pysytään toimintasuunnitelmassa asetetuissa määräajoissa. - Espanjan puheenjohtajakausi: direktiivit etämyynnistä, tarjousesitteistä, markkinoiden väärinkäytöstä ja IAS-säännöistä. - Tanskan puheenjohtajakausi: direktiivit vakuutusedustajista, eläkerahastoista ja finanssiryhmittymistä, 10. yhtiöoikeudellisen direktiivin muuttaminen, direktiivit vakuuksista ja säästöjen verottamisesta. Vastuu näiden keskeisten asioiden edistymisestä kuuluu kaikille instituutioille. Komission, neuvoston ja Euroopan parlamentin on kannettava vastuunsa. Omalta osaltaan komissio toistaa lupauksensa esittää jäljellä olevat lainsäädäntöehdotukset toimintasuunnitelmassa vahvistetun tärkeysjärjestyksen mukaisesti: pankkien ja sijoituspalveluyritysten pääomavaatimuksia koskevat direktiivit, sijoituspalveludirektiivin uudistaminen, säännöllistä raportointia koskeva direktiivi, 10:nnen., 4:nnen ja 7:nnen yhtiöoikeudellisen direktiivin muutokset ja 14. yhtiöoikeudellinen direktiivi. Toimintasuunnitelmassa jo esitettyjen toimenpiteiden lisäksi voidaan tarvita myös muita lainsäädäntö- ja muunlaisia toimenpiteitä.